Uit en uit kreatiewe skeppings vir hoede
"Wat sê die liedjie - 'Dis heerlike lente, die winter is verby', maar ons wintertjie is maar nog in die lug," sê Marietjie Gerber van die NG Vrouediens van Pearly Beach. "Maar weer eens het die Vrouediens van die NG Kerk Pearly Beach vir 'n warm en gesellige Lente-oggend op 10 September gesorg." Die byeenkoms is in die Pearly Shells Gastehuis te Pearly Beach aangebied, en niemand is deur die wind en ligte reentjie afgeskrik nie.
Mooi, elegante en kreatiewe hoede
Dit was 'n Lente-Hoededag en die dames het hul hoofde met die mees interessantste hoede getooi, vanaf elegant en mooi tot by uiters kreatiewe skeppings. "Almal was vrolik, het gelag en grappies gemaak en dit was sommer 'n baie gesellige en ontspanne oggend," sê Marietjie. Die gasspreker was pastoor Berryl Coetzer, "met 'n boodskap wat vir ons almal iets beteken het, al was dit hoe klein of groot - daar was vir ons elkeen 'n boodskap wat ons saam met ons op die pad vorentoe kan dra en aan kan dink."
Die wen-hoed van Ellan Erasmus
Past Coetzer se tema was 'God droom oor jou'. "Het julle geweet dat God sy droom in elkeen van ons geplaas het? Moenie bang wees om God se droom te volg nie en moenie jou eie droom volg nie. Soms verstaan ons nie God se droom nie, maar sy droom is uniek en dis vir jou en daar was soveel vrede en kalmte en liefde in sy Hart vir jou as vrou," het sy onder andere gesê. Ellan Erasmus van Pearly Beach is as wenner met die mees oorspronklike en kreatiewe hoed aangewys. Marietjie sê Ellan se hoed het uit 'n lampskerm bestaan, geplak met 'n ou 'primus'-stofie se gaatjie-stekers, met 'n 'doily' wat getooi was met kleurvolle gehekelde blommetjies en lavender uit haar tuin. "Nou ja, die oggend het gesellig verloop, met al die dames wat dit terdeë geniet het en ek sê graag baie dankie aan almal wat bygedra het dat die oggend so mooi en gesellig verloop het," sê Marietjie.